Peperduur breëbandkontrak met Tshwane-metro ter syde gestelArgieffoto. Die hooggeregshof in Pretoria het ŉ multimiljoenrand-kontrak tussen die Stad Tshwane en ŉ breëbandverskaffer ter syde gestel. Tshwane het die hof gevra om die kontrak ongeldig te verklaar en het aangevoer die voormalige ANC-geleide administrasie het dit in 2016 onwettig aangegaan. Die stad het die hofbeslissing as ŉ “dawerende oorwinning” bestempel. “Die vraag moet gevra word waarom die kontrak aangegaan is, ten spyte van heelwat kommer wat Gauteng en die nasionale tesourie uitgespreek het oor die foutiewe verkrygingsproses wat die stad (destyds) gevolg het,” het die metroraad Dinsdag in ŉ verklaring gesê. Die stad moes nadat die kontrak aangegaan is onder meer ŉ jaarlikse aanvangsbedrag van R278 miljoen betaal. “Die stad bloei uiteindelik nie meer geld vir ŉ gewetenlose ooreenkoms wat Tshwane se inwoners nie bevoordeel het nie. “Die stad kan voortaan geld regverdig en billik toewys volgens die inwoners se dringendste diensleweringsvereistes,” lui die verklaring. Die kontrak, wat 18 jaar lank sou duur, sou die stad volgens ŉ berekening van die ouditeur-generaal (OG) uiteindelik nagenoeg R2,7 miljard uit die sak gejaag het. Dit was dié bevinding van die OG wat die DA-administrasie laat besluit het om die kontrak te laat hersien. Die ooreenkoms het behels dat die kontrakteur ŉ breëbandnetwerk in die hoofstad sou bou, wat later in ŉ kommersiële entiteit omgesit sou word.